|  |
| --- |
| PATVIRTINTA |
| Klaipėdos miesto savivaldybės |
| tarybos 2016 m. birželio 16 d. |
| sprendimu Nr. T1-198 |

**KLAIPĖDOS MIESTO TAUTINIŲ MAŽUMŲ TARYBOS PRIE**

**KLAIPĖDOS MIESTO SAVIVALDYBĖS TARYBOS NUOSTATAI**

**I SKYRIUS**

**BENDROSIOS NUOSTATOS**

1. Klaipėdos miesto tautinių mažumų taryba (toliau – Taryba) yra visuomeninė patariančioji institucija prie Klaipėdos miesto savivaldybės tarybos (toliau – Savivaldybės taryba), padedanti formuoti savivaldybės tatutinių mažumų politiką mieste.

2. Taryba sudaroma Savivaldybės tarybos kadencijos laikotarpiui.

3. Taryba atstovauja tautinių mažumų interesams, vykdo konsultanto ir eksperto funkcijas, sprendžiant strateginius miesto tautinių bendrijų klausimus.

4. Tarybos tikslas – skatinti tautinių mažumų kultūrų plėtotę, siekiant užtikrinti tautinio tapatumo išsaugojimą ir lygiavertį tautinių mažumų gyvenimą mieste.

5. Savo veikloje Taryba vadovaujasi Lietuvos Respublikos Konstitucija, Lietuvos Respublikos įstatymais, Savivaldybės tarybos sprendimais ir šiais nuostatais.

6. Tarybos veikla grindžiama teisėtumo, demokratiškumo, viešumo, teisingumo principais.

7. Tarybos nuostatus tvirtina Savivaldybės taryba.

**II SKYRIUS**

**UŽDAVINIAI IR FUNKCIJOS**

8. Pagrindiniai Tarybos uždaviniai:

8.1. padėti Savivaldybės tarybai spręsti strateginius tautinių mažumų kultūros plėtotės ir politikos klausimus;

8.2. rūpintis tautinių mažumų identiteto saugojimu, ugdyti tautinę savimonę ir toleranciją, skatinti diskusijas šiais klausimais.

9. Taryba, įgyvendindama uždavinius, atlieka šias funkcijas:

9.1. teikia siūlymus Savivaldybės tarybai, kultūrą, švietimą, jaunimo politiką, sportą ir socialinius reikalus kuruojantiems komitetams dėl miesto tautinių mažumų politikos formavimo;

9.2. skatina ir remia tautinių mažumų konstruktyvias iniciatyvas, padeda koordinuoti tautinių bendrijų veiklą;

9.3. teikia siūlymus Kultūros ir meno tarybai prie Savivaldybės tarybos dėl tautinių mažumų kultūros projektų dalinio finansavimo prioritetų nustatymo;

9.4. analizuoja įstatymų ir kitų teisės aktų projektus, kuriuose numatoma spręsti tautinių mažumų problemas, teikia pastabas ir pasiūlymus Lietuvos Respublikos Seimui, Tautinių mažumų departamentui prie Lietuvos Respublikos Vyriausybės ir Savivaldybės tarybai;

9.5. rūpinasi Klaipėdos miesto gyventojų, priklausančių tautinėms mažumoms, integracija į miesto visuomeninį ir kultūrinį gyvenimą;

9.6. inicijuoja ir koordinuoja Klaipėdos, kitų Lietuvos ir užsienio valstybių miestų tautinių bendrijų bendradarbiavimo programų (projektų) rengimą bei įgyvendinimą.

**III SKYRIUS**

**TARYBOS TEISĖS**

10. Gauti informaciją iš įvairių Klaipėdos miesto savivaldybės administracijos (toliau – Savivaldybės administracija) padalinių tautinių mažumų klausimais.

11. Formuoti darbo grupes atskiriems klausimams spręsti.

12. Kviesti į Tarybos posėdžius Savivaldybės administracijos struktūrinių padalinių atstovus ir tautinėms mažumoms atstovaujančių asociacijų atstovus, svarstant su jų veikla susijusius klausimus.

13. Teikti klausimus svarstyti kultūrą, švietimą, jaunimo politiką, sportą ir socialinius reikalus kuruojančių komitetų posėdžiams.

**IV SKYRIUS**

**TARYBOS FORMAVIMO PRINCIPAI, STRUKTŪRA**

**IR DARBO ORGANIZAVIMAS**

14. Tarybą sudaro tautinių mažumų bendruomenių interesams atstovaujančių asociacijų ir vietos savivaldos institucijų deleguoti atstovai. Jie deleguojami tokia tvarka:

14.1. deleguojami 2 (du) Savivaldybės tarybos atstovai – po vieną iš kultūrą ir švietimą bei socialinius reikalus kuruojančių komitetų. Atstovai į Tarybą renkami komitetų posėdžiuose;

14.2. deleguojami 2 (du) Savivaldybės administracijos valstybės tarnautojai. Atstovai į Tarybą deleguojami Savivaldybės administracijos direktoriaus raštu;

14.3. deleguojama po 1 (vieną) visų vienos tautinės mažumos interesams atstovaujančių asociacijų atstovą. Atstovai į Tarybą renkami asociacijų įgaliotų atstovų susirinkimuose, o jų delegavimas įforminamas protokoliniais nutarimais.

15. Tarybos sudėtį tvirtina Savivaldybės taryba.

16. Tarybos nariu gali būti tik Lietuvos Respublikos pilietis.

17. Jeigu mieste atsiranda naujos tautinės mažumos ir jų interesams atstovaujančios asociacijos, jos turi teisę įgaliotų atstovų susirinkimuose išsirinkti savo atstovą ir deleguoti jį į Tarybos sudėtį.

18. Tarybos sudarymą organizuoja ir pirmąjį įgaliotų atstovų posėdį rengia Savivaldybės administracijos Ugdymo ir kultūros departamento Kultūros skyrius.

19. Tarybos narį atšaukti gali jį delegavusi institucija.

20. Tarybos darbo organizavimas:

20.1. Taryba rekomenduoja Savivaldybės merui Tautinių mažumų tarybos pirmininko kandidatūrą.

20.2. Tarybos pirmininko kandidatūrą Savivaldybės mero teikimu tvirtina Savivaldybės taryba.

20.3. Taryba iš savo narių išsirenka Tarybos pirmininko pavaduotoją.

20.4. Tarybos posėdis yra teisėtas, jeigu jame dalyvauja ne mažiau kaip pusė Tarybos narių.

20.5. Neeilinis Tarybos posėdis gali būti sušauktas, reikalaujant daugiau kaip pusei Tarybos narių.

20.6. Tarybos sprendimai priimami paprasta dalyvaujančių posėdyje narių balsų dauguma, jeigu „už“ ir „prieš“ balsai pasiskirsto po lygiai, lemia pirmininko balsas.

20.7. Tarybos posėdžius inicijuoja, organizuoja ir juos veda Tarybos pirmininkas, jo nesant – pavaduotojas.

20.8. Kiekvienas Tarybos narys turi teisę siūlyti klausimus posėdžiui, informuodamas apie tai pirmininką.

20.9. Apie posėdžio šaukimą ir parengtus svarstyti klausimus pirmininkas ar jo pavaduotojas praneša Tarybos nariams ne vėliau kaip prieš 3 dienas iki posėdžio pradžios.

20.10. Tarybos posėdžiai vyksta ne rečiau kaip vieną kartą per ketvirtį.

20.11. Tarybos posėdžiai yra atviri, jų darbotvarkė gali būti skelbiama spaudoje.

21. Tarybos posėdžius rengia ir juos protokoluoja sekretorius, kurį savo įsakymu skiria Savivaldybės administracijos direktorius. Tarybos techninį aptarnavimą atlieką ir kitus organizacinius klausimus pagal poreikį sprendžia Savivaldybės administracijos valstybės tarnautojai ir darbuotojai, dirbantys pagal darbo sutartis.

22. Taryba už metų veiklą atsiskaito Savivaldybės tarybai.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_